skib
Et skib er – inden for bogtryk – en delvist åben metalramme hvori håndsætteren i gamle dage samlede en satsmængde fra sin vinkelhage med henblik på at opbygge satsen til at trykke en side. På skibet justerede han satsen ved hjælp af forskelligt blindmateriale, indføjede evt. klicheer, rettede satsfejl og tog til sidst et prøvetryk i en lille korrekturaftrykspresse. Satsmængden blev så bundet stramt sammen og flyttet over på en slutramme sammen med resten af satsen til den side, der skulle trykkes. Slutrammen blev så monteret på trykpressens fundament, og siden kunne nu trykkes når man med pressens vægtstang (en bengel) trykkede digelen mod fundamentet.